**ORDIN nr. 716 din 27 septembrie 2002 privind acreditarea programelor educaţionale, formatorilor şi formatorilor de formatori din sistemul sanitar**

Forma sintetică la data 09-ian-2024. Acest act a fost creat utilizand tehnologia SintAct®-Acte Sintetice. SintAct® şi tehnologia Acte Sintetice sunt mărci inregistrate ale Wolters Kluwer.

În temeiul dispoziţiilor Hotărârii Guvernului nr. [**22/2001**](file:///C:\Users\cberinde\sintact%204.0\cache\Legislatie\temp271748\00047699.htm) privind organizarea şi funcţionarea Ministerului Sănătăţii şi Familiei, cu modificările şi completările ulterioare,

văzând Referatul Centrului Naţional de Perfecţionare Postuniversitară a Medicilor, Farmaciştilor, Altui Personal cu Studii Superioare şi Asistenţilor Medicali nr. DB 10.804 din 27 septembrie 2002,

**ministrul sănătăţii şi familiei** emite următorul ordin:

**Art. 1**

**(1)**Centrul Naţional de Perfecţionare Postuniversitară a Medicilor, Farmaciştilor, Altui Personal cu Studii Superioare şi Asistenţilor Medicali implementează strategiile Ministerului Sănătăţii şi Familiei în privinţa formării şi perfecţionării profesionale, evaluării şi certificării pregătirii pentru toate categoriile de personal care lucrează în sistemul sanitar.

**(2)**Centrul Naţional de Perfecţionare Postuniversitară a Medicilor, Farmaciştilor, Altui Personal cu Studii Superioare şi Asistenţilor Medicali identifică şi analizează necesităţile educaţionale ale personalului încadrat în sistemul sanitar şi organizează programe educaţionale pentru dezvoltarea profesională continuă a acestuia, în vederea menţinerii şi îmbunătăţirii nivelului de cunoştinţe, abilităţi şi atitudini necesare creşterii calităţii performanţelor specifice fiecărui domeniu.

**Art. 2**

Centrul Naţional de Perfecţionare Postuniversitară a Medicilor, Farmaciştilor, Altui Personal cu Studii Superioare şi Asistenţilor Medicali acreditează programele educaţionale pentru dezvoltarea profesională continuă, adresate tuturor categoriilor de personal cu studii superioare care lucrează în domeniul sănătăţii, asistenţi medicali şi personal auxiliar implicat în acordarea asistenţei medicale, după consultarea comisiilor de specialitate din cadrul Ministerului Sănătăţii şi Familiei. Criteriile de acreditare a programelor educaţionale sunt stabilite în anexa nr. 1.

**Art. 3**

**(1)**Centrul Naţional de Perfecţionare Postuniversitară a Medicilor, Farmaciştilor, Altui Personal cu Studii Superioare şi Asistenţilor Medicali poate organiza programe de formare de formatori pentru toate categoriile de personal cu studii superioare care lucrează în domeniul sănătăţii, pentru asistenţi medicali şi pentru fiecare domeniu corespunzător Nomenclatorului de specialităţi medicale şi farmaceutice, supraspecializări şi competenţe, pentru reţeaua de asistenţă medicală, aprobat de Ministerul Sănătăţii şi Familiei.

**(2)**Programele de formare de formatori se organizează în urma identificării necesităţilor existente (absenţa personalului universitar în domeniul respectiv sau reprezentare insuficientă a personalului universitar pentru organizarea programelor de dezvoltare profesională continuă într-un anumit domeniu sau specialitate) şi a selecţiei participanţilor, efectuată conform criteriilor de selecţie stabilite în anexa nr. 2.

**(3)**Programele de formare de formatori sunt alcătuite din două componente:

- o componentă de formare generală dezvoltată pe baza unui curriculum unitar care aparţine Centrului Naţional de Perfecţionare Postuniversitară a Medicilor, Farmaciştilor, Altui Personal cu Studii Superioare şi Asistenţilor Medicali; şi

- o componentă de formare specifică de profil pe baza unui curriculum acreditat de Centrul Naţional de Perfecţionare Postuniversitară a Medicilor, Farmaciştilor, Altui Personal cu Studii Superioare şi Asistenţilor Medicali.

**(4)**Curriculumul de formare de formatori - componenta generală este elaborat de formatorii de formatori acreditaţi de Ministerul Sănătăţii şi Familiei din Centrul Naţional de Perfecţionare Postuniversitară a Medicilor, Farmaciştilor, Altui Personal cu Studii Superioare şi Asistenţilor Medicali împreună cu formatori de formatori acreditaţi internaţional, experţi în elaborarea de curriculum.

**(5)**Curriculumul de formare specifică este elaborat de cadre universitare sau formatori acreditaţi de Ministerul Sănătăţii şi Familiei în domeniul pentru care se face formarea.

**Art. 4**

**(1)**Centrul Naţional de Perfecţionare Postuniversitară a Medicilor, Farmaciştilor, Altui Personal cu Studii Superioare şi Asistenţilor Medicali înaintează spre aprobare conducerii Ministerului Sănătăţii şi Familiei propunerile de acreditare a absolvenţilor cursurilor de formare de formatori, care îndeplinesc criteriile şi standardele de acreditare. Criteriile şi standardele de acreditare a formatorilor sunt elaborate de Centrul Naţional de Perfecţionare Postuniversitară a Medicilor, Farmaciştilor, Altui Personal cu Studii Superioare şi Asistenţilor Medicali şi sunt aprobate de Ministerul Sănătăţii şi Familiei, conform anexei nr. 3.

**(2)**Verificarea îndeplinirii criteriilor şi standardelor de acreditare este efectuată de o comisie propusă de Centrul Naţional de Perfecţionare Postuniversitară a Medicilor, Farmaciştilor, Altui Personal cu Studii Superioare şi Asistenţilor Medicali şi este aprobată de conducerea Ministerului Sănătăţii şi Familiei.

**(3)**Din comisia de verificare fac parte 5 membri: un reprezentant al comisiei de specialitate din cadrul Ministerului Sănătăţii şi Familiei, un reprezentant al Colegiului Medicilor din România ori Colegiului Farmaciştilor din România sau al Ordinului Asistenţilor Medicali ori al asociaţiei profesionale în cazul altui personal cu studii superioare din domeniul sanitar, corespunzător categoriei profesionale şi domeniului pentru care se face formarea, un reprezentant al Institutului de Ştiinţe ale Educaţiei - Laboratorul de Management Educaţional - aflat în subordinea Ministerului Educaţiei şi Cercetării şi 2 reprezentanţi ai Centrului Naţional de Perfecţionare Postuniversitară a Medicilor, Farmaciştilor, Altui Personal cu Studii Superioare şi Asistenţilor Medicali.

**(4)**Reacreditarea formatorilor se face periodic, la un interval de 4 ani, pe baza criteriilor şi standardelor de reacreditare prevăzute în anexa nr. 3. Neîndeplinirea acestor criterii şi standarde atrage retragerea acreditării de formator.

**Art. 5**

**(1)**Centrul Naţional de Perfecţionare Postuniversitară a Medicilor, Farmaciştilor, Altui Personal cu Studii Superioare şi Asistenţilor Medicali identifică domeniile care necesită formarea de formatori, efectuează selecţia şi instruirea conform criteriilor stabilite în anexa nr. 4 şi înaintează conducerii Ministerului Sănătăţii şi Familiei propunerile de acreditare a formatorilor de formatori.

**(2)**Verificarea îndeplinirii criteriilor şi standardelor de acreditare de către comisia de verificare, acreditarea şi reacreditarea formatorilor de formatori de către conducerea Ministerului Sănătăţii şi Familiei se fac în acelaşi fel ca pentru formatori, conform art. 4.

**Art. 6**

Formatorii şi formatorii de formatori acreditaţi de Ministerul Sănătăţii şi Familiei au obligaţia de a presta activitate de formare la solicitarea Centrului Naţional de Perfecţionare Postuniversitară a Medicilor, Farmaciştilor, Altui Personal cu Studii Superioare şi Asistenţilor Medicali.

**Art. 7**

Centrul Naţional de Perfecţionare Postuniversitară a Medicilor, Farmaciştilor, Altui Personal cu Studii Superioare şi Asistenţilor Medicali, Direcţia generală resurse umane şi formare profesională, concursuri şi examene din cadrul Ministerului Sănătăţii şi Familiei vor duce la îndeplinire prevederile prezentului ordin.

**Art. 8**

Prezentul ordin va fi publicat în Monitorul Oficial al României, Partea I.

**Art. 9**

Anexele nr. 1-4 fac parte integrantă din prezentul ordin.

-\*\*\*\*-

Ministrul sănătăţii şi familiei,

**Daniela Bartoş**

**ANEXA Nr. 1:** **CRITERII de acreditare a programelor educaţionale**

**Secţiunea I:** **Introducerea şi motivaţia alegerii temei (rezumat pe o jumătate de pagină)**

**1.**justificarea alegerii temei în contextul general;

**2.**necesităţile educaţionale care au stat la baza alcătuirii acestui program şi grupurile-ţintă cărora li se adresează;

**3.**scopul programului educaţional propus; rezultate aşteptate, exprimate în termenii utilităţii pentru beneficiari;

**4.**conţinutul programului;

**5.**perioada şi durata;

**6.**tipuri de activităţi oferite;

**7.**tehnici şi instrumente de lucru;

**8.**tipuri de evaluări.

**Secţiunea II:** **Evaluarea nevoilor educaţionale**

**1.**identificarea şi evaluarea nevoilor educaţionale pentru grupul profesional din care au fost selecţionaţi participanţii (grupul-ţintă al programului);

**2.**precizarea metodelor de identificare şi evaluare a nevoilor educaţionale utilizate şi rezultatele acestora, care susţin aplicarea programului.

**Secţiunea III:** **Obiectivele educaţionale ale programului**

**1.**obiectivele trebuie să fie enunţate clar, orientate spre dobândirea de cunoştinţe, abilităţi şi atitudini;

**2.**obiectivele trebuie să fie specifice, măsurabile, adecvate, realiste şi încadrate în timp (SMART).

**Secţiunea IV:** **Metode şi tehnici de formare utilizate în realizarea activităţilor incluse în program**

**1.**orientarea conţinutului şi metodologiei formării spre practică: prelegerile nu vor ocupa mai mult de o treime din timpul de formare, restul fiind reprezentat de activităţi practice individuale sau de grup, proiecte etc.;

**2.**metodele şi tehnicile de formare propuse şi conţinutul vizat sunt adecvate pentru atingerea obiectivelor enunţate anterior;

**3.**materialele auxiliare şi echipamentele necesare realizării activităţilor trebuie să fie în concordanţă cu tipul de activitate, numărul participanţilor şi cu numărul de ore estimate ale programului.

**Secţiunea V:** **Evaluarea evenimentului educaţional (finală şi/sau pe parcursul derulării programului)**

**1.**validitatea şi pertinenţa metodelor de evaluare folo-site, în sensul adaptării lor la obiectivele vizate (cunoştinţe, abilităţi şi atitudini);

**2.**precizarea modului în care vor fi folosite rezultatele evaluării.

**Secţiunea VI:** **Evaluarea participanţilor pe parcursul şi la sfârşitul programului**

**1.**criterii de alegere a metodelor de evaluare pentru a îndeplini condiţiile de validitate şi pertinenţă;

**2.**stabilirea nivelului acceptabil de performanţă în îndeplinirea obiectivelor educaţionale (evaluare certificativă).

**Secţiunea VII:** **Suport de curs**

**1.**conţinut adecvat la necesităţile educaţionale ale grupului-ţintă;

**2.**actualitatea conţinutului şi bibliografiei;

**3.**coerenţa dintre conţinut şi aplicabilitatea rezultatelor în practica curentă a grupului-ţintă căruia i se adresează programul.

**Secţiunea VIII:** **Declaraţie privind respectarea dreptului de copyright, cu menţionarea caracterului public sau privat al programului educaţional respectiv**

**Secţiunea IX:** **Resurse umane şi materiale necesare desfăşurării programului**

**1.**resurse umane:

**a)**coordonatorul profesional şi prestatorii de activităţi educaţionale în cadrul programului trebuie să fie cadre universitare sau instructori formatori acreditaţi;

**b)**personal auxiliar: secretariat, organizare etc.;

**2.**resurse materiale: materiale consumabile şi echipamente necesare pentru derularea programului, spaţii de învăţământ etc.

**Secţiunea X:** **Bugetul de cheltuieli estimat pentru derularea programului**

**A)**prezentarea cheltuielilor potrivit clasificaţiei bugetare, astfel:

**1.**cheltuieli de personal: plata pentru prestaţiile didactice, deplasări etc.;

**2.**cheltuieli materiale şi prestări de servicii: pentru consumabile, obiecte de inventar, secretariat etc.;

**3.**cheltuieli pentru investiţii: echipamente, mijloace fixe etc.;

**B)**asigurarea concordanţei dintre bugetul de cheltuieli estimat şi activităţile din programul educaţional, avându-se în vedere resursele umane şi materiale implicate;

**C)**aprecierea impactului programului asupra indicatorilor de sănătate, în termenii reducerii costurilor pentru asistenţa sănătăţii.

**Secţiunea XI:** **Declaraţie privind lipsa influenţelor comerciale indezirabile din punct de vedere legal şi deontologic (stipulate în condiţiile contractuale)**

**ANEXA Nr. 2:** **CRITERII de selecţie a participanţilor pentru programul de formare de formatori**

**1.**Pregătire profesională: cel puţin 5 ani în domeniu (pentru medici, existenţa specialităţii de cel puţin 3 ani în domeniul respectiv, atestată de adeverinţa de la angajator sau de la casa de asigurări de sănătate)

**2.**Autorizaţia de liberă practică valabilă

**3.**Recomandare scrisă pentru persoana respectivă, din partea instituţiei, organizaţiei sau asociaţiei profesionale care face propunerea către Centrul Naţional de Perfecţionare Postuniversitară a Medicilor, Farmaciştilor, Altui Personal cu Studii Superioare şi Asistenţilor Medicali, de a organiza programul de formare de formatori în domeniul respectiv, însoţită de curriculum vitae

**4.**Disponibilitatea de a lucra ca formator în programele organizate de Centrul Naţional de Perfecţionare Postuniversitară a Medicilor, Farmaciştilor, Altui Personal cu Studii Superioare şi Asistenţilor Medicali, exprimată în scris

**5.**Participarea la interviul organizat de Centrul Naţional de Perfecţionare Postuniversitară a Medicilor, Farmaciştilor, Altui Personal cu Studii Superioare şi Asistenţilor Medicali, în vederea selecţiei pentru acceptarea în program.

**ANEXA Nr. 3:** **CRITERIILE ŞI STANDARDELE de acreditare a formatorilor**

**Secţiunea I:** **Absolvirea programului de formare de formatori organizat de Centrul Naţional de Perfecţionare Postuniversitară a Medicilor, Farmaciştilor, Altui Personal cu Studii Superioare şi Asistenţilor Medicali**

**Secţiunea II:** **Demonstrarea de aptitudini de formare tehnice, intelectuale, de comunicare şi de relaţionare în cadrul organizării/susţinerii unei sesiuni de formare**

**Secţiunea II1:** **Aptitudini de formare tehnice\*)**

**1.**îndeplinirea standardelor de performanţă în domeniul pentru care solicită acreditarea;

**2.**interpretarea datelor în vederea identificării şi analizei necesităţilor educaţionale în domeniul pentru care solicită acreditarea;

**3.**formularea obiectivelor educaţionale în domeniul pentru care solicită acreditarea;

**4.**selectarea şi utilizarea adecvată a tehnologiei de formare (metodele şi tehnicile de formare), a mijloacelor audiovizuale şi a materialelor auxiliare, corespunzător obiectivelor formării;

- 1. proiectarea şi planificarea sesiunilor de formare, utilizare adecvată a timpului în susţinerea activităţilor de for-mare;

- 2. aplicarea metodelor de evaluare/autoevaluare, corespunzător obiectivelor formulate, şi alcătuirea diferitelor tipuri de formulare de evaluare, corespunzător procesului formării, programului şi formatorilor;

- 3. redactarea raportului de activităţi având următoarele componente: narativă, evaluativă şi financiară.

**Secţiunea II2:** **Aptitudini de formare intelectuale\*)**

**1.**analiză şi sinteză, de conceptualizare şi concretizare a modelelor dezirabile de performanţă;

**2.**selectarea şi adaptarea conţinutului formării la nivelul de înţelegere a participanţilor;

**3.**procesarea activităţilor formării şi sumarizarea.

**Secţiunea II3:** **Aptitudini de comunicare şi de relaţionare\*)**

**1.**aplicarea principiilor educaţiei adultului;

**2.**aplicarea eficientă a principiilor comunicării verbale şi nonverbale în procesul de formare, abilităţi de motivare, de reflectare, de feed-back;

**3.**iniţierea şi menţinerea dinamicii de grup în vederea formării echipei/grupului, aplicarea principiilor de rezolvare a problemelor, inclusiv de management al conflictului, negociere;

**4.**empatie, flexibilitate, receptivitate şi respect pentru participanţi;

**5.**dorinţă şi capacitate de autoformare continuă.

-\*\*\*\*-

\*) Pentru reacreditare sunt valabile prevederile pct. II.1-II.3.

**ANEXA Nr. 4:**

**(1)**CRITERII de selecţie a formatorilor în vederea acreditării ca formatori de formatori

**1.**Pregătire profesională: dovada participării la cel puţin 10 ateliere de formare şi cel puţin 3 ani de activitate desfăşurată în calitate de formator

**2.**Documente referitoare la evaluarea formatorului în cadrul atelierelor efectuate

**3.**Recomandare scrisă pentru persoana respectivă, din partea instituţiei, organizaţiei sau asociaţiei profesionale care face propunerea către Centrul Naţional de Perfecţionare Postuniversitară a Medicilor, Farmaciştilor, Altui Personal cu Studii Superioare şi Asistenţilor Medicali, însoţită de curriculum vitae

**4.**Disponibilitatea de a lucra ca formator de formatori în programele organizate de Centrul Naţional de Perfecţionare Postuniversitară a Medicilor, Farmaciştilor, Altui Personal cu Studii Superioare şi Asistenţilor Medicali, exprimată în scris

**5.**Participarea la interviul şi instruirea organizate de Centrul Naţional de Perfecţionare Postuniversitară a Medicilor, Farmaciştilor, Altui Personal cu Studii Superioare şi Asistenţilor Medicali, în vederea selecţiei pentru acceptarea în program.

**(2)**Criterii de acreditare a formatorilor de formatori\*):

**1.**aptitudini manageriale;

**2.**aptitudini de cercetare;

**3.**aptitudini de proiectare a unui program educaţional, de modelare, de adaptare a curriculumului de formare la necesităţile identificate;

**4.**aptitudini de generare a modelelor formaţionale alternative funcţionale;

**5.**aptitudini de comunicare şi relaţionare identice cu cele ale formatorului, demonstrate practic în cadrul organizării/susţinerii unei sesiuni de formare.

-\*\*\*\*-

\*) Pentru reacreditare sunt valabile criteriile 1-5.

Publicat în Monitorul Oficial cu numărul 766 din data de 22 octombrie 2002

Forma sintetică la data 09-ian-2024. Acest act a fost creat utilizand tehnologia SintAct®-Acte Sintetice. SintAct® şi tehnologia Acte Sintetice sunt mărci inregistrate ale Wolters Kluwer.